Il-Malta Social Impact Awards ħabbret liema semifinalisti waslu sal-aħħar rawnd ta' dan l-avveniment annwali li se jittella' ftit tal-ġimgħat oħra. Il-Malta Social Impact Awards huma organizzati mill-Gasan Foundation u l-Inspirasia Foundation u huma inizjattiva li għandha l-għan li toħloq opportunitajiet għall-proġetti ġodda li tgawdi minnhom is-soċjetà Maltija filwaqt li tkun ta' ispirazzjoni għal oħrajn biex jagħtu donazzjonijiet ġenerużi għal kawżi ġusti. L-MSIA tlaqqa' s-setturi tan-negozju u l-filantropija biex jappoġġaw proġetti bi skop soċjali pożittiv għas-soċjetà u jgħinuhom jikbru f'entitajiet vijabli u b'saħħithom. Biex tittejjeb l-effikaċja, l-effiċjenza u s-sostenibbiltà tagħhom, il-proġetti kollha magħżula ngħataw konsulenza sa l-istadju finali tal-premjijiet. Wara tlett xhur ta' konsulenza intensiva minn TAKEOFF – inkubatur tan-negozju bbażat fl-Università ta' Malta, is-semifinalisti tal-MSIA tal-2018 ressqu l-proposti tal-proġetti tagħhom quddiem il-ġurija, li wara konsiderazzjoni bir-reqqa, għażlu sitt proġetti biex jgħaddu għar-rawnd finali. Dawn il-finalisti issa ġew mogħtija għajnuna ta' CEO minn VISTAGE — kumpanija ewlenija ta' Coaching Eżekuttiv — bi tħejjija għall-avveniment finali tal-MSIA tal-2018 li se ssir fil-15 ta' Novembru. Il-finalisti se jippreżentaw il-proġetti tagħhom quddiem bord ta' ġurija u udjenza ġenerali u r-rebbieħa jingħataw għotja finanzjarja kif ukoll appoġġ mhux finanzjarju ulterjuri minn uħud mill-intrapriżi ewlenin ta' Malta. Matul is-sentejn li għaddew il-Malta Social Impact Awards, bl-appoġġ tan-negozji u l-individwi lokali, taw kważi €250,000 f'għajnuna finanzjarja u għajnuniet oħra lil seba' proġetti lokali. Minn meta rebħu dawn il-proġetti diġà għamlu mpatt pożittiv f'Malta billi biddlu l-ħajja ta' aktar minn 1,000 individwu. "Permezz ta' inizjattivi bħal dawn, negozji u filantropisti jkunu jistgħu jaraw x'proġetti soċjali jeżistu fil-komunità u jagħtu opportunitajiet lil dawk il-gruppi ta' nies li jixtiequ jagħmlu differenza pożittiva billi nagħtuhom l-appoġġ tagħna. Aħna dejjem inkunu sorpriżi bin-numru ta' nies li jsegwu xi proġett soċjali b'passjoni kbira biex jippruvaw iġibu bidla pożittiva fil-komunità u ninsabu eċċitati li fil-finali ta' din is-sena għandna xi proġetti soċjali kbar," qal Joseph Gasan, fundatur tal-Gasan Foundation. Il-proġetti finalisti kollha għandhom l-għan li jkollhom impatt sinifikanti fuq is-setturi soċjali lokali bħall-arti, is-sostenibbiltà u l-ambjent, is-saħħa fiżika u mentali, l-edukazzjoni, kif ukoll il-ħarsien tat-tfal, l-anzjani u l-gruppi żvantaġġati. Għotjiet finanzjarji għar-rebbieħa ta' din is-sena se jiġu pprovduti miż-żewġ fondazzjonijiet organizzattivi — Inspirasia Foundation u l-Gasan Foundation — kif ukoll minn MeDirect, Sigma iGaming u REMAX. L-isponsors għall-appoġġ mhux finanzjarju fil-forma ta' pro bono u servizzi ta' mentoring jinkludu Vistage, TAKEOFF, PwC, Firstbridge, WH Partners u ZAAR Crowdfunding. Il-qligħ kollu mill-biljetti tad-dħul se jkun il-kontribut għall-Premju tal-Udjenza li se jkollha l-opportunità tieħu sehem fil-votazzjoni u tappoġġa dawn il-proġetti innovattivi. Il-Malta Social Impact Awards ħabbret ukoll li matul l-avveniment ta' din is-sena se tniedi inizjattiva ġdida. "Aħna ħerqana li nibnu l-Academy of Givers li fiha tiġbor flimkien nies u fondazzjonijiet li verament qed jagħmlu differenza billi jagħmlu xi ħaġa tajba u jkunu ta' sostenn lill-inizjattivi kbar, " qal Mark Weingard, Fundatur tal-Inspirasia Foundation. Għal aktar informazzjoni jew jekk int interessat li tappoġġa din l-inizjattiva eċċitanti, jekk jogħġbok ikkuntattja l-Malta Social Impact Awards fuq info@siamalta.org. Il-biljetti għall-avveniment finali tal-Malta Social Impact Awards 2018 jistgħu jinxtraw minn www.showshappening.com/lnspirasia-Foundation-Malta/MSIA. Il-finalisti tal-Malta Social Impact Awards tal-2018: Proġett Użu — Imressaq minn #Zibel L-għan ta' dan il-proġett huwa li jibdel il-mod li bih in-nies jikkunsmaw l-ilma waqt li jkunu qed isostnu l-Attivitajiet tal-NGOs. Il-proġett Użu għandu l-għan li jnaqqas l-użu tal-fliexken tal-plastik billi jinstalla network ta' magni tal-bejgħ tal-ilma għall-fliexken li jistgħu jerġgħu jintużaw. Il-profitti minn dawn il-magni se jiffinanzjaw l-NGO #Zibel u l-attivitajiet tagħha bħal għarfien, edukazzjoni, tindif tal-baħar ta' madwar Malta u soluzzjonijiet oħra. L-ilma huwa l-ikbar ġeneratur tal-iskart tal-plastik fid-dinja. Ixtri l-ilma, naddaf il-baħar — sistema li ssostni lilha nfisha biex tiżgura li #Zibel tista' timmaniġġa l-iskart tal-plastik tal-baħar għas-snin li ġejjin u ssib aktar soluzzjonijiet għal kwistjonijiet oħrajn. Blooming Minds — Imressqa minn BirdLife Malta (bi sħubija mar-Richmond Foundation) BirdLife Malta, b'kollaborazzjoni mar-Richmond Foundation, se tiżviluppa u timplimenta programm ekoloġiku inklużiv ta' sessjonijiet fil-beraħ fin-natura li jtejjeb is-saħħa mentali w ambjentali. Blooming Minds se joħloq opportunitajiet għan-nies biex iqattgħu ħin fin-natura, igawdu l-effett terapewtiku li tagati u jtejbu s-saħħa mentali tagħhom. Allura — Programm ta' Residenza ta' Studji Miftuħa – Imressaq minn Allura- Malta Open Art Studios Il-programm rebbieħ tal-unuri tar-residenza tal-artisti ta' Allura ser jiftaħ l-istudjos ta' artisti u gradwati b'talent biex jaqsmu l-prattika kreattiva li tispira u teduka sabiex tħalli mpatt wiesgħa fuq it-tfal tal-iskola, il-komunità lokali u gruppi żvantaġġati. Allura tipprovdi soluzzjoni holistika għal firxa ta' kwistjonijiet kulturali billi tpoġġi l-proċess kreattiv ħaj fi il-qalba tal-esperjenza tal-viżitaturi. Growing Generations Together — Imressqa minn Ċentru Tbexbix Growing Generations Together huwa proġett komunitarju li jlaqqa' l-ġenerazzjonijiet fiċ-ĊentruTbexbix u jipprovdi attivitajiet edukattivi u soċjali lit-tfal, iż-żgħażagħ u l-anzjani fil-Kottonera. Il-proġett għandu l-għan li jgħin lin-nies ta' ġenerazzjonijiet differenti jilħqu l-potenzjal kollu tagħhom, jgħixu ħajja aħjar u jimxu flimkien bħala komunità b'rashom għolja. R.U.S.H: Renal Unit Support Health Hub — Imressaq minn Lifecycle Malta Permezz tal-proġett R.U.S.H, il-LifeCycle Malta Foundation timmira li timplimenta programm holistiku, sistema komprensiva ta' appoġġ għall-pazjenti lokali bi problemi fil-kliewi. Il-proġett se jagħmel użu minn diversi għejjun ta' dħul, bħal vjaġġi kulturali, avvenimenti ta' trekking, l-isfida tal-Lifecycle annwali, sessjonijiet ta' fitness, ġranet ta' għarfien u taħdidiet dwar in-nutrizzjoni għall-iffinanzjar ta' network ta' appoġġ professjonali mingħajr ħlas. Dan l-appoġġ ikun offrut kemm fuq livell psikoloġiku kif ukoll fiżiku u jkun mingħajr ħlas għall-pazjenti kollha. Step Up for Parkinson's — Imressaq minn Step Up for Parkinson's Step Up for Parkinson's hija organizzazzjoni volontarja li toffri klassijiet ta' movimenti speċjalizzati mingħajr ħlas għal persuni bil-marda tal-Parkinson's (PWPs) u l-persuni jew partners li jieħdu ħsiebhom. Programmi ta' riċerka internazzjonali, partikolarment matul l-aħħar 10 snin, indikaw li s-sintomi ta' PWPs jibbenefikaw ħafna mill-klassijiet regolari taż-żfin. Fl-2016 proġett pilota bi tmien pazjenti wera l-benefiċċju ta' dawn il-klassijiet u dan ġie segwit b'servizz akbar madwar Malta. Il-proġett issa għandu l-għan li jiġġenera evidenza klinika definittiva dwar il-benefiċċji tal-klassijiet taż-żfin għall-PWPs u l-persuni li jieħdu ħsiebhom, iżid in-numru ta' parteċipanti li jistgħu jgawdu minn sessjonijiet regolari ta' darbtejn f'ġimgħa u toħloq entità sostenibbli. L-Organizzaturi tal-Malta Social Impact Awards: Inspirasia Foundation Inspirasia Foundation hija fondazzjoni dedikata għall-finanzjament u l-appoġġ ta' proġetti eċċezzjonali fis-saħħa u l-edukazzjoni għal komunitajiet emarġinati u persuni b'diżabbiltajiet. Il-Fondazzjoni għandha l-għan li tgħin strateġikament billi taħdem mal-benefiċjarji biex ikunu aktar effettivi u effiċjenti u b'hekk l-impatt ikun akbar u aktar sostenibbli fit-tul. Permezz ta' qsim tal-aħjar prattiki, għarfien u kompetenza, il-Fondazzjoni timmira wkoll li tispira lill-oħrajn biex jagħtu u jkunu aktar ġenerużi. www.inspirasia.org Gasan Foundation Il- Gasan Foundation għandha l-għan li tipprovdi sostenn finanzjarju u mhux finanzjarju lill- organizzazzjonijiet li jaħdmu bla skop ta' profitt eżistenti biex jgħinuhom bl-attivitajiet tal-karità tagħhom. Permezz tal-isforzi filantropiċi tagħha l-Fondazzjoni tagħmel ħilitha biex toffri kwalunkwe appoġġ meħtieġ lill-orgizzazzjonijiet u individwi bil-għan għall-iżvilupp soċjali biex ikollhom aktar impatt u tkabbir sostenibbli fit-tul f'oqsma speċifiċi ta' bżonnijiet soċjali.